**Úvod**

V rámci SR nie sú k dispozícii relevantné údaje o tzv. **spinálnych pacientoch**, kvôli neexistujúcej databáze. Podľa uvedeného dokumentu **pribudne každoročne na Slovensku 120 až 150 nových pacientov** v potrebe subakútnej starostlivosti na spinálnej jednotke, ktorá u nás nebola stále vytvorená, ako v poslednej krajine EÚ. Do Národného rehabilitačného centra Kováčová sa dostáva len určité percento pacientov s poškodením miechy rôznej etiológie. Niektorí ostávajú na oddeleniach anesteziológie a intenzívnej medicíny (OAIM), jednotkách intenzívnej starostlivosti a oddeleniach pre dlhodobo chorých v regióne.

Väčšina poškodení miechy vzniká v dôsledku dopravných úrazov, pádov z výšky alebo pri športových aktivitách. Okrem toho môže vzniknúť poškodenie miechy v dôsledku onkologického, infekčného, cievneho a degeneratívneho ochorenia chrbtice a miechy.

Na Slovensku však **chýba dôležitý medzičlánok medzi pracoviskami**, ktoré v akútnej fáze liečia pacienta s poškodením miechy (oddelenie úrazovej chirurgie, neurochirurgické oddelenie, ortopedické oddelenie, neurologické oddelenie, JIS, OAIM apod.) a rehabilitačným centrom. **Jedná sa o spinálne jednotky**, ktoré zastrešujú subakútnu fázu starostlivosti o pacienta. Adekvátne pokrytie potrieb starostlivosti o nových dospelých spinálnych pacientov by si vyžadovalo kapacitu minimálne 30 – 36 lôžok rozložených na 3 – 4 pracoviskách v rôznych regiónoch. Detským pacientom by mali byť zasa k dispozícii spinálne detské lôžka v Národnom ústave detských chorôb.

**Čo je spinálna jednotka**

**Spinálna jednotka je intenzivisticko-rehabilitačné špecializované pracovisko.** Úlohou spinálnej jednotky je starostlivosť o pacientov s poškodením miechy v subakútnej (III.) fáze liečenia. Po stabilizácii stavu pacientov po operačnom výkone bezprostredne nasleduje rehabilitačná liečba ako neoddeliteľná a veľmi dôležitá súčasť komplexnej liečby. Rehabilitačná liečba je zabezpečená rehabilitačnými pracovníkmi, ktorí sú špecializovaní na túto problematiku. Rehabilitácia je zabezpečená každodenne a prebieha v súlade s modernými trendmi starostlivosti o pacientov s poškodením miechy a prísne individuálne u každého pacienta podľa stupňa postihnutia.

**Lekárska starostlivosť je zabezpečená 24 hodín denne** a participujú na nej špecialisti z rôznych odborov – neurochirurgovia, úrazoví chirurgovia, intenzivisti, urológovia, plastickí chirurgovia, internisti, chirurgovia, gynekológovia a pod. **Okrem medicínskeho a ošetrovateľského personálu ako dôležitú súčasť profesionálneho tímu okrem psychológov, fyzioterapeutov a sociálnych pracovníkov vnímame aj motivátorov.** SJ ponúkajú celý rad služieb vrátane lekárskej starostlivosti, rehabilitácie a podporných služieb, ktoré môžu pomôcť pacientom prekonať fyzické, emočné a sociálne výzvy spojené s takýmto postihnutím.

**Manažment starostlivosti o spinálneho pacienta**

Komplexná liečebná starostlivosť o spinálneho pacienta umožňuje zabrániť vzniku akútnych aj neskorších komplikácií, čo výrazne zlepšuje vyhliadky pacientov, ako aj ich spoločenskú uplatniteľnosť po úraze. Komplexná starostlivosť o spinálneho pacienta sa dá rozdeliť do šiestich úzko previazaných fáz, z ktorých však na Slovensku úplne absentuje tretia, t.j. subakútna fáza na spinálnych jednotkách.

**Fázy starostlivosti o spinálneho pacienta:**

**I. fáza (urgentná): záchrana života a stabilizáciavitálnych funkcií pacienta**

A. obdobie: 12 hodín od úrazu, vzniku ochorenia

B. umiestnenie pacienta:

1) pracovisko anestéziológie a intenzívnej medicíny (OAIM)

2) neurochirurgické oddelenie, oddelenie úrazovej chirurgie, ortopedické oddelenie, spondylochirurgické oddelenie, jednotka intenzívnej medicíny (JIS).

C. činnosti:

1) stabilizácia vitálnych funkcií, ev. ich prístrojová podpora

2) diagnostika – RTG, počítačová tomografia (CT), magnetická rezonancia (MR)

3) príprava pacienta na operačný výkon

4) v prípade známok kompresie miechy urgentná dekompresia

**II. fáza (akútna): od operácie, resp. zahájenia konzervatívnej liečby s cieľom stabilizovať pacienta**

A. obdobie: 1. týždeň

B. umiestnenie pacienta:

1) pracovisko anestéziológie a intenzívnej medicíny

2) neurochirurgické oddelenie, oddelenie úrazovej chirurgie, ortopedické oddelenie, spondylochirurgické oddelenie, jednotka intenzívnej medicíny (JIS)

C. činnosti:

1) stabilizácia vitálnych funkcií, ev. ich prístrojová podpora

2) zvládnutie pooperačného stavu, zhojenie operačnej rany

3) prevencia dekubitov, polohovanie

4) rehabilitácia na lôžku

**III. fáza (subakútna) fáza stabilizácie a rehabilitácie na spinálnej jednotke (ďalej aj ako „SJ“)**

A. obdobie: **2. – 12. týždeň**

B. umiestnenie pacienta:

1) spinálna jednotka

C. činnosti:

1) vstupná dokumentácia, stanovenie funkčnej poruchy

2) neurologická klasifikácia spinálneho poškodenia

3) vyšetrenie funkčnej nezávislosti

4) stabilizácia vitálnych funkcií, ev. ich prístrojová podpora

5) prevencia dekubitov, polohovanie

6) rehabilitácia na lôžku

7) zvládnutie závažných uroinfektov

8) prevencia respiračných problémov

9) uzavretie tracheostómie, pokiaľ pacient nevyžaduje dlhodobú UPV

10) vertikalizácia pacienta resp. Posadenie do vozíka

11) nácvik vyprázdňovania moču a stolice

12) psychologická starostlivosť

13) výživové poradenstvo

14) edukácia ohľadom ďalšieho fungovania pacienta s poškodením miechy

15) príprava na riešenie životných situácií po opustení SJ

16) kompletizácia dokumentácie (vstupné a výstupné vyšetrenia) a návrh na ďalšiu rehabilitačnú liečbu

17) preklad na Spinálnu rehabilitačnú jednotku – špecializované rehabilitačné centrum (bez prerušenia terapie)

Subakútna fáza je dôležitý medzičlánok medzi nemocničnými pracoviskami poskytujúcimi akútnu zdravotnú starostlivosť (neurochirurgia, úrazová chirurgia, traumatológia, neurológia, jednotka intenzívnej starostlivosti, resp. OAIM) a špecializovaným rehabilitačným centrom (napr. Národné rehabilitačné centrum Kováčová).

**IV. fáza (rehabilitačná fáza) je fáza rehabilitácie, reedukácie a reintegrácie v špecializovanom rehabilitačnom centre**

A. obdobie: 12. – 34. (**paraplegici – 5 mesiacov**)

resp. 12. – 38. týždeň (**tetraplegici – 6 mesiacov**)

B. umiestnenie pacienta:

1) špecializované rehabilitačné centrum – spinálna rehabilitačná jednotka

C. činnosti:

1) dokumentácia, stanovenie funkčnej poruchy

2) stanovenie prognózy

3) vertikalizácia

4) funkčná elektrostimulácia

5) nácvik vyprázdňovania moču a stolice

6) nácvik intermitentného cievkovania

7) usmernenie v správnom používaní adjuvatík para a kvadruplegika

8) nácvik základných úkonov mobility – sebaobslužné úkony

9) nácvik sebaobsluhy a sebestačnosti

10) lokomócia na vozíku, nácvik sedu, presuny v interiéroch aj v exteriéroch

11) výroba individuálnych protetických pomôcok

12) chôdza v ortézach

13) robotická rehabilitácia

14) liečba spasticity

15) príprava potrebných zdravotných pomôcok vrátane výberu vozíka

16) preškolenie pacientov alebo získanie vodičského preukazu pre špeciálne upravené motorové vozidlo

17) poradenstvo pre pacienta a príbuzných o stave pacienta

18) poradenstvo v oblasti sociálnej pomoci, finančných podpôr

19) športové aktivity a rekreácia

20) modelovanie životných podmienok a nácvik zvládnutia rôznych situácií

21) nácvik pohybovej zostavy, individuálneho rehabilitačného programu

22) psychologická podpora s cieľom reintegrácie pacienta do spoločnosti

23) hodnotenie efektu terapeutických intervencií

**V. fáza (fáza realizácie individuálneho rehabilitačného režimu) pozostáva z opakovanej ústavnej rehabilitačnej starostlivosti**

A. obdobie: 6 týždňov prvé 2 roky po úraze, potom každé 2 roky 5 týždňov

B. umiestnenie pacienta:

špecializované rehabilitačné centrum – spinálna rehabilitačná jednotka

**VI. fáza (fáza realizácie individuálneho rehabilitačného režimu a reintegrácie pacienta) je prakticky dlhodobá ambulantná starostlivosť**

A. obdobie: po ukončení ostatných fáz v pravideľných intervaloch

B. umiestnenie pacienta

1) domáce prostredie

2) ambulantná starostlivosť

3) rehospitalizácia na Spinálnej jednotke v prípade sekundárnych komplikácií v ktoromkoľvek období starostlivosti

4) individuálny rehabilitačný program, resp. opakované terapeutické hospitalizácie (trvanie max. 49 dní) v špecializovanom rehabilitačnom centre – spinálnej rehabilitačnej jednotke

C. činnosti:

1) individuálny rehabilitačný program

2) športové aktivity, rekreácia

3) starostlivosť o kožu

4) starostlivosť o trávenie (vyprázdňovanie)

5) starostlivosť o funkcie močového mechúra

6) ošetrovanie dekubitov

7) riešenie sekundárnych komplikácií